Aarne Saluveer Tallinna päeval 15. mail 2010
**Aarne Saluveer** (sündinud 28. juulil 1959 Tartus) on Eesti koorijuht ja muusikapedagoog. Ta on Eesti aktiivsemaid ja rahvusvaheliselt tuntud muusikahariduse ja koorimuusika arendajaid, dirigent ja koolitaja.

Haridus
-------

Saluveer lõpetas 1974. aastal C. R. Jakobsoni nimelise Viljandi 1. Keskkooli. Ta õppis Viljandi Muusikakoolis klaverit ja löökpille.

1982. aastal lõpetas ta Tallinna Riikliku Konservatooriumi koorijuhtimise ja muusikapedagoogika eriala Ants Söödi juhendamisel. Ta on täiendanud ennast mitmetel rahvusvahelistel kursustel, sh Mozarteumis Salzburgis.

Töö
---

* Eesti NSV Riikliku Filharmoonia estraadistuudio vokaalpedagoog-kontsertmeister, 1982–1990
* Viimsi Keskkooli muusikaõpetaja, 1990–2000
* Eesti Televisiooni muusikatoimetaja (sh saate "Kaks takti ette" ansamblite hooaja saatejuht), 2000–2006
* Rocca al Mare Kooli Kaunite Kunstide õppetooli juhataja, 1990–2004
* Georg Otsa nimelise Tallinna Muusikakooli direktor, 2006-2017
* Haabneeme Kooli muusikaõpetaja alates 2017

Lasteekraani Muusikastuudio muusikajuht ja peadirigent.

Alates 1993. aastast on Saluveer olnud tegev laulupidude liigijuhi ja dirigendina, 2007. aasta X noorte laulupeo ILMAPUU kunstiline juht. Laulupidu tutvustav projekt "World Tree" võitis esimese auhinna Euroopa Muusikanõukogu konkursil "Many Musics in Europe 2005" .

Aarne Saluveer on Viimsi JazzPopFesti kunstiline juht ja korraldaja.

Saluveer oli 2006-2017 Georg Otsa nimelise Tallinna Muusikakooli direktor. 2013 esitasid mõned kooli töötajad Saluveeri peale kaebuse haridus- ja teadusministeeriumile, heites talle ette autokraatiat, koostöö puudumist kooli arengukava väljatöötamisel ning dokumentatsiooni ebakorrektsust.  Aprillis 2017 avaldasid kooli 79 töötajat Saluveerile umbusaldust, heites talle ette autoritaarset juhtimisstiili, pealiskaudsust otsustamisel ja kooli, kui oma põhitöökoha unarusse jätmist muude kohustuste kõrval. Umbusalduse ajendiks said sügisel 2016 tehtud töölepingumuudatused, millest töötajaid ei teavitatud õigeaegselt ja osade töötajatega ei sõlmitud kirjalikku töölepingut. Töötajaid häiris Saluveeri otsuse järel töökoormuse kasv, mis polnud palgatõusuga proportsioonis.

Ühiskondlik tegevus
-------------------

* Eesti Muusikaõpetajate Liidu asutajaliige ja esimene esimees, Eesti Kooriühingu esimees 2000–2012,
* Europa Cantat juhatuse liige ja muusikanõunik,
* Eesti Muusikanõukogu ja Maailma Koorimängude ning Koorimuusika Föderatsiooni (IFCM) juhatuse liige.

1990. aastal asutatud, Saluveeri muusikalisel juhtimisel ETV juures tegutsenud laulustuudiost on välja arenenud 3 rahvusvaheliselt kõrge renomeega kõrgetasemelist koori: ETV tütarlastekoor, lastekoor ja mudilaskoor. Kooride muusikaline tegevus on stiililiselt avar klassikalistest vokaalsümfoonilistest suurvormidest ja muusikalide ettekannetest džässi, folgi ja tänapäevase muusika esiettekanneteni. Saluveeri muusikaline tegevus on seotud ka Viimsi Keskkooli, Tallinna Ülikooli kammerkoori, Tartu Ülikooli Viljandi Kultuuriakadeemia Kammerkoori ja Maaeluministeeriumi laulukooriga. Eesti Teatri- ja Muusikaakadeemia mittekoosseisulise õppejõuna on ta juhendanud Orff-muusikaõpetuse kursust, lisaks on ta Jaan Kreuksi nimelise Noorsoo Kultuuripalee ringijuht.

Aarne Saluveer on olnud kuninganna Elizabeth II ja Jaapani keisripaari auks korraldatud kontsertide kunstiline juht ning Eesti Vabariigi 89. aastapäeva muusikaprogrammi kunstiline juht. Ta on osalenud instrumentalisti, vokalisti, helilooja ja arranžeerijana tuntud popansamblites ja projektides (Tahukas, Elektra, Karavan, Surprise Reggae Sunshine Band, Kontakt, Margo Kõlari ansambel, Tartu muusikapäevad, Kollane Allveelaev G, Totu Cool), Eurovisiooni lauluvõistlusel ja rahvusvahelistes telesaadetes.

Ettekanded rahvusvahelistel konverentsidel
------------------------------------------

* World Music Forum, Los Angeles 2005,
* Koorijuhtide Assotsiatsioonide Assamblee, Buenos Aires 2006,
* World of Children’s Choirs, 2001 Vancouver,
* Europa Cantati peaassamblee Mainz ja Lyon.

Saluveer on avaldanud artikleid International Choral Bulletine'is ja Europa Cantat Magazine’is, töötanud koorikonkursside žüriides (EBU "Let The Peoples Sing", Hongkong, Neerpelt, Singapore Youth Festival, Maasmechelen, Gorizia, Tour, Debrecen, Derry, Maailma Koorimängud jpt).

Auhinnad
--------

* ETV tütarlastekoor – Euroopa Koorimuusika Suure auhinna finalist / Arezzo; 5 esimest kohta ja publikupreemia / Gorizia, I koht Euroopa Ringhäälingute Liidu live-raadiokonkurss Let The Peoples Sing / Köln 2005,
* Tallinna Ülikooli Kammerkoor – Eesti Kammerkooride konkursi peaauhind[*viide?*] jne.

Tunnustus
---------

* 1999 – Eesti Kultuurkapitali rahvakultuuri sihtkapitali aastapreemia (silmapaistvad tulemused XXIII üldlaulupeo ettevalmistamisel)
* 2002 – UNICEFi Eesti Rahvusliku Komitee aastapreemia
* 2004 – Valgetähe V klassi teenetemärk
* 2005 – Eesti Kultuurkapitali rahvakultuuri sihtkapitali aastapreemia (ETV tütarlastekoori edukas esinemine koorikonkurssidel, suur panus laulupidude üldjuhina ja Eesti Kooriühingu töös)
* 2007 – Eesti Kultuurkapitali rahvakultuuri aastapreemia (koos Maido Saarega, X noorte laulu- ja tantsupeo kunstilised juhid)
* 2002 – UNICEFi Eesti Rahvusliku Komitee aastapreemia
* 2007 – Heino Kaljuste nimeline stipendium
* 2007 – Eesti Kooriühingu aasta dirigent
* 2007 – Eesti Rahvusringhäälingu aasta muusik
* 2008 – Tallinna teenetemärk
* 2008 – Eesti Vabariigi kultuuripreemia (koos Maido Saarega, X noorte laulu- ja tantsupeo "Ilmapuu lävel")
* 2008 – Riho Pätsi Koolimuusika Fondi stipendium
* 2012 – Gustav Ernesaksa koorimuusika peastipendium
* 2020 – Viimsi Valla tänukiri pikaaegse panustamise eest muusika valdkonda

Viited
------

1. ↑  Carl Robert Jakobsoni nimeline Gümnaasium. Vilistlased[*alaline kõdulink*]
2. ↑  "Laulupeo juhid. Aarne Saluveer". Originaali arhiivikoopia seisuga 25. veebruar 2016. Vaadatud 17. veebruaril 2016.
3. ↑  Remmel, Iia. Viimsi JazzPopFest 10. Muusika.16.01.2020
4. ↑  Rainer Kerge, Asso Ladva. "Aarne Saluveer: ametiühingute esindajad soovivad pöörduda kommunismi". ohtuleht.ee 25. aprill 2017
5. ↑  Marek Kuul, Indrek Kuus, Merili Nael. "Otsa kooli õpetajad nõuavad Aarne Saluveeri lahkumist." ERR 24. aprill 2017
6. ↑  Teenetemärkide kavaleride andmekogu – 4503

Välislingid
-----------

* Aarne Saluveerist (vaadatud 17.08.2012)
* Aarne Saluveerist Eesti Muusika Infokeskuse lehelt (vaadatud 17.08.2012)
* Aarne Saluveerile anti üle Ernesaksa peastipendium, ERR, 25. november 2012
* EMTA uues saalis peetakse Aarne Saluveeri juubelit, ERR, 23. oktoober 2019
* Aarne Saluveer: "Läbi muusika on võimalik maailma parandada" , Viimsi Teataja, 11. november 2019
* Viimsi vallavolikogu esimehe vabariigi aastapäeva pidulik vastuvõtt (vaadatud 10.03.2020)